Verknė
Verknė on jõgi Leedus, Nemunase vasakpoolne lisajõgi. Jõe valgla on 703 km², pikkus on 77 kilomeetrit. Verknė algab Trakai rajoonis, voolab läände ja suundub Prienai rajoonis Birštonase lähistel Nemunasesse. Ülemjooksul läbib jõgi Vilkokšnise järve. Jõel asuvad Jundeliškėse paisjärv pindalaga 22 ha ja Aukštadvarise hüdroelektrijaama paisjärv pindalaga 293 hektarit. Jõe alamjooksul on viimased kaks kilomeetrit Kaunase veehoidla poolt üles paisutatud. Jõe keskjooksul asub Verknė ihtüoloogiline kaitseala. Jõe nimi tuleneb tõenäoliselt tüvest verk-, virk-, mis tähendab pisaraid, nuttu. Kazimieras Būga arvates võib see tuleneda ka indoeuroopa algkeele tüvest ver-, mis tähendab vett. Jõe järgi on nimetatud Gėluva lademe ja Jaagarahu lademe Verknė kihistu.